Title: Szeretettel köszöntöm a gyülekezetet és benne gyászoló testvéreimet, akik ifj
Author: Bencze András
Last saved by: Imre
Company: BSAFTPZ

Az Atya, Fiú, Szentlélek nevében! Ámen.  Gárdony, Szfvár, Sárosd, 2016. augusztus 14.	Mk 7:31-37.	

Szeretettel köszöntöm a gyülekezetet és benne gyászoló testvéreimet, akik ifj. Vanka Lászlóra emlékezve jöttek ma a gyülekezetbe Jézus Krisztussal való közösségbe. 
Azt mondja Jézusról a próféta: A megrepedt nádat nem töri össze, és a pislogó mécsest nem oltja ki. Akik így ismerjük Jézust, megrepedt sorsunkkal, pislogó hitünkkel jövünk hozzá – gyógyulást és megtartatást keresve. 

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 

Átlépve határokat

Kedves Testvéreim!

Látássérültek hangzó Bibliája
Két látássérült testvérünk keresett fel. Készítettek egy kis szerkezetet, amellyel látássérültek és az olvasásban akadályozottak hallgathatják a Bibliát magyar és angol nyelven. Megvették a jogot bibliai fordítás közzétételéhez, anyagi támogatókat kutattak fel, elkészítették a kis szerkezet programozását, és hamarosan, szeptember 10-én szeretnék az érintettekhez eljuttatni itt Székesfehérváron is – ezért kérték gyülekezetünk segítségét. 
Remek kis találmány, és példaadó, ahogyan ezek a látássérültek kitartóan, odaadással küzdenek, fáradoznak azért, hogy az örömhír, Jézus evangéliuma azokhoz is eljuthasson, akik egyébként nem tudnák olvasni a Bibliát. 
Nos, nem tudom, van-e gyülekezetünkben erre igény. Legtöbben – korukhoz képest – jól látnak, inkább hallásproblémával küzdenek többen. – válaszoltam először nekik. Ők folytatták: ezt lehet vezetés közben is hallgatni. Az elfoglalt emberek, akik sokat utaznak, fülhallgatóval vagy kihangosítva hallgathatják a Bibliát autójukban. Vagy kórházi ágyon is, hogy másokat ne zavarjunk. 
Azt tapasztaltam, hogy ez a két fiatalember tele van lendülettel, erővel, ötlettel, elszántsággal, hogy Isten igéjét eljuttassák másokhoz. Ők átélték azt a csodát, hogy Jézus meggyógyította őket – nem testi betegségükből, testi vakságukból – és ezt az életet adó szeretetet tovább akarják adni. 

Lehetetlen utakat járt be Jézus – a határokat átlépve jutott hozzánk. 
Nem tudom, miért őrizte meg a hagyomány a (31.) kezdő verset. Jézus ismét elhagyta Tírusz határát, és Szidónon át a Galileai-tenger mellé ment a Tízváros határain keresztül. Lehetetlen utakat járt be Jézus. Ha térképen nézzük ezt az útvonalat, azt látjuk, hogy Jézus Tőle szokatlan módon elhagyta a zsidók által lakott területeket, amikor hozzá vitték ezt a süketnémát. Ment tartományról tartományra, egyik országból a másikba, határokat lépett át, hogy ezt a süketnémát elé vihessék. 
Végiggondoltad-e, Testvérem, mennyi határt lépett át érted Jézus? Elhagyta a mennyet, levetette isteni formáját, halandó emberré lett. A dicsőségéről lemondott – átlépte a polgári élet kényelmének határait, vállalta, hogy bűnösök közé sorolják, átlépte a testi élet határát – csak azért, hogy találkozzék velünk. Hogy odavihessük hozzá azokat, akiket szeretünk, és odamehessünk mi magunk is minden gondunkkal. Nemcsak Tírusz és Szidón határát, nemcsak Tízváros határát lépte át Jézus, hanem a menny és föld határát, a testi élet és testi halál határát is átlépte. A dicsőség és az elfogadottság határát is átlépte. A reménység határát is átlépte – azért hogy találkozzék velünk. Hogy minket, megrepedt nádakat, füstölgő mécseseket, megmentsen és megőrizzen.

Nemcsak a testet, hanem a kárhozatból ment ki. 
Megmentsen és megőrizzen minket – nemcsak testünket, életünket tartsa meg, hanem kimentsen minket a kárhozatból. Luther azt írja róla: Krisztus itt nemcsak ennek az egy nyomorultnak nyelvére és fülére gondolt, hanem egyetemben fohászkodott minden nyelvért és fülért, sőt minden szívért, testért és emberért. Ádámtól fogva az utolsó szülöttig. Nem is azért könyörgött, hogy ez az ember meggyógyulva tovább vétkezhessék, hanem mert látta, hogy az ördög gyilkos kártevéssel milyen hitvány hústömeggé rontotta az embert, mikor a bűnesetben süketté és vakká tette, s ezzel halálba, kárhozatba taszította.
Ezt a szomorú képet látja Jézus körös-körül. Iszonyú rontást, melyet a sátán Ádám elbuktatásával okozott a paradicsomban, Nemcsak egy fülről van szó, hanem Ádám ivadékainak egész tömegéről. 
Lám, mennyire pártunkra kelt Jézus! Magunk sem szerethetnénk jobban magunkat. Bűnünkben, nyomorúságunkban mellénk állt, fohászkodott a gyalázatos ördög ellen, aki minket bajba döntött. 
Krisztus tehát nemcsak testi bajból, süketségből és némaságból, hanem a kárhozatból mentett ki bennünket. Akik Istennel szemben bizalmatlanságban szenvedtünk, és ezért reménytelenek voltunk, akiket nem érdekelt más, mint a pillanatnyi valóság, jólét, nyugalom, minket az örökkévalóság tágas terére állított. Nekünk céltalanoknak romló testi és szellemi adottságaink között is maradandó célt adott, amikor megnyitotta fülünket arra, hogy az evangéliumot, Isten igéjét meghalljuk, amikor megnyitotta értelmünket, hogy ezt az éltető beszédet befogadjuk. 

Jó hallás következtében a tiszta beszéd. 
Határokat átlépő beszéd (A tiltás ellenére)
S a jó hallás következménye a tiszta beszéd. Amikor a világ zaját halljuk, beszédünk is alkalmazkodik a világhoz. Amikor az igét tisztán halljuk, tisztán fogunk gondolkodni, és tisztán fogunk beszélni. Ahogyan a történet sokasága Jézus tiltása ellenére is hirdette az Ő szabadítását. Ahogyan az igehirdetésük – ugyanúgy, mint Jézus maga – határokat átlépő beszéddé vált – éppen azért, mert Jézus tiltása ellenére sem tudtak hallgatni. A jó hallás következménye a tiszta beszéd. Ahogyan az a két látássérült testvérünk is átlépve minden korlátot, megtalálta a módját annak, hogy az evangéliumot hirdesse. Hogy a gyógyító ige, amely nemcsak fület és ajkat tud gyógyítani, hanem szívet, gondolatot, kapcsolatokat, hitet és hitetlenséget, reményt és reménytelenséget – megőrizzen minket az örök életre. Ámen.